**Tájékoztató**

**a lakossági célú vízigényt kielégítő háztartási kutak**

**létesítése, használatba vétele, megszüntetése, továbbá**

**az engedély nélkül létesített kutak üzemeltetési és fennmaradási engedélyezéséről**

A vízgazdálkodásról szóló 1995. évi LVII. törvény (Vgt.) értelmében kút létesítéséhez és üzemeltetéséhez, valamint a megszüntetéséhez vízjogi engedély szükséges. A vízjogi engedélyezési eljárás általában kétlépcsős: létesítési és üzemeltetés (használatba vételi) engedélyezésből áll. Kút megszüntetésére (eltömedékelésére) megszüntetési engedély alapján kerülhet sor.

Az engedély nélkül, vagy az engedélyben foglaltaktól eltérő módon megvalósított vízilétesítményekre vonatkozóan, a jogszabályi feltételek teljesítése esetén az engedélyező hatóság fennmaradási engedélyt adhat és ezzel egyidejűleg vízgazdálkodási bírság megfizetését írja elő a létesítőnek. A természetes személyre kiszabott bírság összege maximum 300.000 Ft-ot.

***A Vgt. 29. § (7) bekezdése értelmében mentesül a vízgazdálkodási bírság megfizetése alól az a létesítő vagy üzemeltető, aki a 2020. július 1-jét megelőzően engedély nélkül vagy engedélytől eltérően létesített vagy üzemeltet kutat, ha a vízjogi fennmaradási engedélyezési eljárást 2023. december 31-ig kérelmezi.***

A vízgazdálkodási hatósági jogkör gyakorlásáról szóló 72/1996. (V.22.) Kormányrendelet 14. § (1) bekezdése értelmében a **jegyző** engedélye szükséges olyan kút létesítéséhez, üzemeltetéséhez, fennmaradásához és megszüntetéséhez, amely a következő feltételeket együttesen teljesíti**:**

* legfeljebb 500 m3/év vízigénybevétellel kizárólag talajvízkészlet felhasználásával üzemel
* épülettel vagy annak építésére jogosító hatósági határozattal rendelkező ingatlanon van
* házi ivóvízigény, vagy háztartási vízigények kielégítését szolgálja
* nem gazdasági célú vízigény
* nem érint[a vízbázisok, valamint az ivóvízellátást szolgáló vízilétesítmények védelméről szóló kormányrendelet](https://optijus.hu/optijus/lawtext/99700123.KOR/tvalid/2018.1.1./tsid/) szerint kijelölt hidrogeológiai védőidom, védőterületet.

Minden, a fenti feltételektől eltérő kút létesítési, használatba vételi, fennmaradási és megszüntetési engedélyezése a területileg illetékes területi vízügyi hatóság hatáskörébe tartozik.

Gyöngyös város területe ivóvízbázis lehatárolt védőterületén van, ezért a **Gyöngyös város teljes belterületén** lévő ingatlanok háztartási kutakkal kapcsolatos vízjogi eljárásait (engedélyezés, használatba vétel, fennmaradás, megszüntetés)a **Borsod-Abaúj-Zemplén Megyei Katasztrófavédelmi Igazgatóságtól** – 3525 Miskolc, Dózsa György út 15. - kell megkérni.

**Mátrafüred, Sástó, Mátraháza és Kékestető** településrészeken lévő, épülettel ellátott ingatlan esetében a háztartási kutakkal kapcsolatos vízjogi eljárással kapcsolatos kérelmet **Gyöngyös Város Jegyzőjéhez** - 3200 Gyöngyös, Fő tér 13. - kell benyújtani.

Az ásott és fúrt kutakkal kapcsolatos vízjogi engedélyezési kérelem kizárólag írásban terjeszthető elő, azaz postai úton, valamint az elektronikus ügyintézést biztosító információs rendszer útján. Az elektronikus levélcímről – e-mail – érkező beadványok nem felelnek meg az írásos kapcsolattartás követelményeinek.

A fenti feltételeknek megfelelő háztartási kutak vízjogi engedély iránti kérelem adattartalmát a mellékelt **KÉRELEM** adatlap tartalmazza, ez benyújtható mind a jegyző, mind a területi vízügyi igazgatóság eljárásához.

A kútra az ingatlan tulajdonosának a fennmaradási engedélyt akkor is meg kell szereznie, ha úgy nyilatkozik, hogy a kutat nem használja, ez alól a kút lefedése sem jelent kivételt. Amíg a vízilétesítmény létezik, azaz nem kerül szakszerűen eltömedékelésre, addig az engedélyezési eljárást le kell folytani. Meglévő kutat szintén engedély birtokában lehet megszüntetni.

Fúrt kút esetén a kút műszaki adatainak igazolását a felszín alatti vízkészletekbe történő beavatkozás és a vízkútfúrás szakmai követelményeiről szóló [101/2007. (XII. 23.) KvVM rendelet](https://optijus.hu/optijus/lawtext/A0700101.KVV#sid) 13. §(2) bekezdése szerinti szakképesítéssel és jogosultsággal rendelkező vízkútfúró szakember végezheti, az ő jogosultságát kell a KÉRELEM 8. pontjában feltüntetni. A minősített vízkútfúrók elérhetőségéről a Magyar Vízkútfúrók Egyesületének honlapján - <https://www.vizkutfurok.hu/index.html> - tájékozódhatnak.

A KÉRELEM adatlap 9. pontja szerinti nyilatkozatot vízkútfúró, vagy vízgazdálkodási építmények tervezési szakterület vízkészletgazdálkodási építmények tervezése részszakterületre jogosultsággal rendelkező – VZ-VKG jelű - szakmagyakorló írhatja alá. A VZ-VKG jelű tervezői jogosultsággal rendelkező szakemberek névjegyzéke a Magyar Mérnöki Kamara honlapján – <https://www.mmk.hu/kereses/tagok> - érhető el, ahol a szakmagyakorlási kategóriák szerinti keresésnél a VZ-VKG szakterületet kell kiválasztani. A találatok szűkíthetők Heves megye kiválasztásával a cím szerinti keresésnél.

Gyöngyös, 2020. 06. 26.

Gyöngyös Város Jegyzője nevében és megbízásából  
 Városfejlesztési és Városüzemeltetési Igazgatóság